FOTO Mediafax

ACTUALIZARE REZULTATE BACALAUREAT 2015. Ministrul Educației, Sorin Cîmpeanu, a declarat la Digi24 că este mulțumit de rezultatele de la examenul de bacalaureat, în condițiile în care, față de anul trecut, sunt aproape 15.000 de elevi în plus cu diplomă de bacalaureat.

În opinia sa, aceste rezultate au la bază „pregătirea mai serioasă a elevilor și profesorilor, care s-au concentrat pe umplerea acelor goluri semnalate la simularea examenului de bacalaureat”.

În plus, spune ministrul, subiectele au fost mai clare, iar baremurile nu au lăsat loc de interpretări.

„Mai clare, nu mai ușoare, dacă erau mai ușoare am fi avut abundență de note de 10”, a spus Sorin Cîmpeanu.

El a arătat că este cel mai mare procent de promovare din 2010, anul în care s-a schimbat structura examenului de bacalaureat.

În ceea ce privește cele trei județe în care procentul de promovare a fost sub 50% - Giurgiu, Ilfov și Teleorman -, ministrul a spus că se iau măsuri pentru a schimba această situație, dar că „sistemul educației e un sistem în care rezultatele nu pot apărea de azi pe mâine. Schimbări spectaculoase nu pot fi nici la procentul de promovare, câtă vreme păstrezi structura examenului”, a adăugat Sorin Cîmpeanu.

REZULTATE BACALAUREAT 2015. Astfel, în această sesiune au promovat 106.064 (66,41%) de absolvenţi de clasa a XII-a: 100.058 (72,78%) provin din promoţia curentă şi 6.006 (27,02%) din promoţiile anterioare. Comparativ cu aceeaşi sesiune a anului trecut, se constată un plus de 14.293 de elevi care au reuşit să promoveze examenul.





Rezultatele sunt superioare cu peste 7% celor consemnate în aceeaşi sesiune a anului 2014 (59,25%) şi cu 12% celor din 2013 (54,4%).

De asemenea, rata de promovare pentru promoţia curentă (72,78%) este cu peste 5% mai mare faţă de anul 2014 (67,61%) şi cu peste 9% mai mare faţă de anul 2013 (63,1%). La nivelul întregii ţări, s-au înregistrat 63 de medii de 10 (cele mai multe - 9 - în judeţul Timiş), în scădere comparativ cu anul trecut (104).

Din totalul celor 168.939 de candidaţi înscrişi, s-au prezentat 159.703 candidaţi (137.475 din promoţia 2014-2015 şi 22.228 din promoţiile anterioare). 9.236 de candidaţi au absentat. 303 elevi au fost eliminaţi pentru fraudă sau tentativă de fraudă, iar 53.336 de candidaţi au fost respinşi (37.219 din promoţia curentă şi 16.117 din promoţiile anterioare).

REZULTATELE LA BACALAUREAT PE JUDEȚE:

Pe judeţe, cel mai ridicat procent de promovare s-a înregistrat în judeţele Cluj (82,18%), Braşov (78,74%), Bacău (78,34%) şi Sibiu (76,81%).

Rata de promovare în Capitală este de 68%, superioară cu 9,7% celei de anul trecut.

Singurele judeţe cu o rată de promovare sub 50% sunt Giurgiu (36,06%), Ilfov (40,92%) şi Teleorman (42,73%).

În 5 judeţe (Gorj, Sălaj, Teleorman, Giurgiu şi Brăila) procentul de promovare din această sesiune este inferior celui de anul trecut, în vreme ce în restul judeţelor se înregistrează o majorare de până la 11,9%.

Media minimă de promovare, pe disciplină, este 5, iar media finală, totală, a tuturor disciplinelor, necesară pentru promovarea Bacalaureatului, este minimum 6.

Rezultatele, înainte de contestaţii, se afişează în cursul acestei dimineţi. Contestaţiile pot fi depuse tot astăzi (între orele 16:00 şi 20:00). Acestea urmează să fie soluţionate în intervalul 8-9 iulie. Rezultatele finale vor fi făcute publice în data de 10 iulie.